Naas Botha se broer sterfDarius Botha (Foto: Facebook) Darius Botha (62), emerituspredikant en broer van die legendariese rugbyspeler Naas Botha, is Maandag oorlede ná hy sy stryd teen kanker verloor het. Kobus Wiese, oud-Springbokspeler en sportkommentator, het dié nuus op sosiale media bevestig. “My simpatie aan Naas, die Botha-familie en vriende met Darius se afsterwe. Mag die Almagtige God julle troos en in sy groot hand hou. Mooi loop, Darius,” het hy op Twitter geskryf. Botha het sedert 2014 ŉ stryd teen maagkanker geveg. Nadat die kanker vroeër in remissie gegaan het, het dit weer einde verlede jaar teruggekeer. Botha, wat in 2016 ŉ doktorsgraad in teologie aan die Universiteit van Pretoria verwerf het, het destyds aan Marileen Steyn van die Kerkbode gesê kanker is “nie die einde van menswees nie”. “Mense sê dat iemand sy stryd teen kanker verloor het, maar dit breek die menswaardigheid van daardie persoon af. As ek in chemoterapie instap, word ek begroet met ŉ kolonie van positiewe en blymoedige mense. Hoe kan sulke mense ooit die stryd verloor? Kanker is ŉ siekte – dis nie die einde van menswees nie,” het hy vertel. Die predikant se tweelingkinders, Carine en Tobie, is onderskeidelik op ses en agtien jaar oud aan kanker oorlede. Meer inligting was nie onmiddellik bekend nie.